Parlamentul României

Comisia pentru agricultură, silvicultură, industrie alimentară şi servicii  specifice
                     Bucureşti, 04.07.2002

                     Nr. 24/243

Către,

Comisia pentru învăţământ, ştiinţă, tineret şi sport 

AVIZ

asupra proiectului de Lege privind aprobarea Ordonanţei de urgenţă 

a Guvernului nr.62/2002 pentru modificarea Anexei nr.1 din Legea nr.290/2002 privind organizarea şi funcţionarea unităţilor de 

cercetare-dezvoltare din domeniul agriculturii, silviculturii, industriei alimentare şi a Academiei de Ştiinţe Agricole şi Silvice 

Gheorghe Ionescu - Şiseşti


În conformitate cu prevederile art. 89 din Regulamentul Camerei Deputaţilor, Comisia pentru agricultură, silvicultură, industrie alimentară şi servicii specifice a fost sesizată, spre dezbatere şi avizare în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.62/2002 pentru modificarea Anexei nr.1 din Legea nr.290/2002 privind organizarea şi funcţionarea unităţilor de cercetare-dezvoltare din domeniul agriculturii, silviculturii, industriei alimentare şi a Academiei de Ştiinţe Agricole şi Silvice Gheorghe Ionescu - Şiseşti, transmis cu adresa nr. 330 din 24 iunie 2002.



Potrivit prevederilor art.60 din Regulamentul Camerei Deputaţilor, Comisia a dezbătut proiectul de lege sus menţionat  în şedinţa din 04 iulie 2002. 

Membrii Comisiei au examinat expunerea de motive la proiectul de lege, precum şi avizul favorabil al Consiliului Legislativ.

În raport cu obiectul şi conţinutul său, proiectul de lege face parte din categoria legilor organice.

În urma dezbaterilor, membrii Comisiei au hotărât  - în unanimitate - să  avizeze favorabil proiectul de lege, cu următoarele amendamente admise:


După Art.II se introduc articolele II1, II2, II3 şi II4:


Art. II1. Autoritatea publică centrală care răspunde de silvicultură coordonează, organizează şi îndrumă activitatea de cercetare ştiinţifică şi inginerie tehnologică în domeniu, sprijină dezvoltarea acestora şi urmăreşte folosirea eficientă a rezultatelor obţinute, în vederea fundamentării tehnico-ştiinţifice a măsurilor de gospodărire a pădurilor.


Art. II2 Institutul de Cercetări şi Amenajări Silvice este în coordonarea ştiinţifică a Academiei de Ştiinţe Agricole şi Silvice şi beneficiază de facilităţile prevăzute la art.14, art.15, art.16 şi art.17 din Legea nr.290/2002 privind organizarea şi funcţionarea unităţilor de cercetare-dezvoltare din domeniile agriculturii, silviculturii, industriei alimentare şi a Academiei de Ştiinţe Agricole şi Silvice “Gheorghe Ionescu Siseşti”.


Art. II3 Prevederile art.13 alin.(1) şi alin.(2), art.19 alin.(2) şi art.20 din Legea nr.290/2002 rămân aplicabile.


Art. II4 Terenurile forestiere aflate în administrarea Institutului de Cercetări şi Amenajări Silvice, evidenţiate în SILV1 – EFF la data de 31.XII.2001, au regimul juridic prevăzut de art.35 alin.(2) din Legea nr.18/1991, republicată, şi de Legea nr.213/1998 privind proprietatea publică şi regimul juridic al acesteia.


  PREŞEDINTE,




SECRETAR,


  Ioan BÂLDEA



     Alexandru PEREŞ 

Întocmit: Consilier Anton Păştinaru 

